Yunit 1: Akademikong Pagsulat Aralin 1: Kahulugan at Katangian ng Akademikong Pagsulat Nilalaman Pansinin Panimula Mga Layunin Tuklasin Alamin Ang Akademikong Pagsulat Katangian ng Akademikong Pagsulat Palawakin Gawain 1 Gawain 2 Suriin Paglalahat Mga Pinagkunan ng Larawan Bibliograpiya 1 1 2 2 4 4 5 10 10 11 12 15 1 5
Yunit 1.1: Kahulugan at Katangian ng Akademikong Pagsulat Pansinin Panimula Lar. 1. Ang mag-aaral na gumagawa ng mga sulatin gamit ang computer. Isa sa mga gawain ng mga mag-aaral ay ang pagsulat ng mga sulatin. Napaiisip ka rin ba kung bakit napakaraming sulatin ng mga mag-aaral sa maraming asignatura sa Senior High School? Saang bahagi ng gawaing pagsulat ang nahihirapan ka? Naging mahirap ba para sa iyo ang pagsulat ng mga ito? Alin sa mga uri ng sulatin ang pinakamahirap isulat? Paano kaya magiging mas madali ang pagsulat ng mga naturang sulatin? Nais mo bang malaman ang mga teknik at pamamaraan nang mahusay na pagsulat ng mga sulating pang-akademiko? 1
Yunit 1.1: Kahulugan at Katangian ng Akademikong Pagsulat Mga Layunin Pagkatapos ng araling ito, ikaw ay inaasahang nauunawaan ang kahulugan, kalikasan, at katangian ng sulating pang-akademik, at nakabubuo ng makabuluhang konsepto ng akademikong pagsulat batay sa mga tinalakay. Kasanayang Pampagkatuto ng DepEd nabibigyang kahulugan ang akademikong pagsulat (CS_FA11/12PB-0a-c-101) Tuklasin 5 minuto Pumili ng isang kaklase na magiging katuwang sa gawaing ito. Makipagbagyuhang-utak ukol sa mga salita at mga pariralang may kaugnayan sa mga karanasang kinaharap sa inyong pagsulat ng isang isinagawang sulatin sa iba't ibang asignatura Senior High School. Isulat ang mga ito sa isang talahanayan na katulad ng nasa ibaba. Gumamit ng bullet para rito. Mga Salita Mga Parirala 2
Yunit 1.1: Kahulugan at Katangian ng Akademikong Pagsulat Pagkatapos ng limang minuto ay humanap ng katambal upang maging kapalitan sa pagbabahagi ng inyong mga naisulat. Mga Gabay na Tanong 1. Bakit ang mga naturang salita at parirala ang iyong naisulat? 2. Anong mga salita at parirala ang karaniwan ninyong naisulat na may kaugnayan sa inyong karanasan sa pagsulat? Bakit? 3. Sa mga karaniwang salita at parirala na naibahagi ng bawat isa mula sa talahanayan, ano ang mabubuong katangian at kalikasan mayroon ang sulating pang-akademiko? Ipaliwanag. 3
Yunit 1.1: Kahulugan at Katangian ng Akademikong Pagsulat Alamin Isa mga makrong kasanayan na dapat mahalagang matutuhan at patuloy na linangin ay ang pagsusulat. Ang kasanayang ito ay isa sa nagbibigay-daan upang maging handa at mapahusay ang mga mag-aaral sa pagsulat ng mga sulating pang-akademiko. Hindi natatapos sa loob ng paaralan ang pagsulat ng mga ganitong uri ng sulatin, sapagkat patuloy itong gagawin sa maraming larangang pampropesyonal. Ang Akademikong Pagsulat Ang akademikong pagsulat ay isang anyo ng pagsulat na nangangailangan ng mataas na antas ng kasanayang akademiko. Pangunahing layunin nito ang makapagbigay ng tamang impormasyon. Ang sulating pang-akademiko ay madalas na ginagawa hindi lamang sa mga akademikong institusyon o paaralan. Samakatwid, hindi lamang ang mga mag-aaral ang gumagawa nito kundi maging ang mga propesyonal na nasa kani-kanilang industriya o kompanyang kinabibilangan ay sumusulat din ng mga akademikong sulatin. Ayon kay Arrogante (2007), nakasalalay sa kritikal na pagbabasa ang pagbuo ng sulating pang-akademiko. Ang manunulat ay kailangang mahusay mangalap ng impormasyon, mahusay magsuri, magaling mag-organisa ng mga ideya, at lohikal. Mahalaga rin na marunong magpahalaga at kumilala sa may-akda ng tekstong binabasa upang maiwasan ang anumang isyung kaugnay ng plagiarism. Ang mga salitang ginagamit sa mga ganitong uri ng sulatin ay kailangang pormal. Hindi kailangang gumamit ng mabubulaklak na pananalita sapagkat ito ay hindi kabilang sa mga katangian ng sulating pang-akademiko. Nararapat ding alam ng manunulat kung para kanino ang kaniyang isinusulat, nang sa gayon ay maiaangkop niya ang mga pormal na salitang gagamitin. Maging maingat din sa tamang paggamit ng pagbabantas at pagbabaybay ng mga salita, sapagkat ito ay isang pangangailangan o kahingian. 4
Yunit 1.1: Kahulugan at Katangian ng Akademikong Pagsulat Alalahanin Ang kasanayan sa kritikal na pagbabasa ay isa ring pangangailangan para sa makabuo ng isang mahusay na sulating pang-akademiko. Sa pagsasagawa ng sulating pang-akademiko ay kasama nito ang mga kasanayan sa pangangalap ng datos o impormasyon, kritikal na pagbabasa, at pagsusuri ng mga teksto. Hindi magiging matagumpay ang pagsasagawa ng anumang sulating pang-akademiko kung ang manunulat ay hindi magiging matiyaga sa pagkalap ng datos sa pamamgitan ng pagbabasa at organisado sa kaniyang ginagawang pagsasaayos ng mga salita at parirala sa diskurso ng pagsulat. Katangian ng Akademikong Pagsulat Lahat ng uri ng sulatin ay may kani-kaniyang kakanyahan, sapagkat ang mga katangiang ito ang magpapakilala sa uri ng sulating kinabibilangan. Ang mga sulating pang-akademiko ay may iba't ibang katangian na ikinaiba nila sa isa't isa, ngunit mayroon itong parehong katangian na nararapat tandaan ng isang manunulat. Narito ang sumusunod: Pormal Kagaya ng nabanggit, ang mga sulating pang-akademiko ay kailangang pormal. Makikita ito sa mga salitang ginagamit at pagkakabuo ng mga pangungusap. Kailangang maingat na pinipili ang mga salitang gagamitin. Hindi maaaring gumamit ng mga impormal na salita kagaya ng balbal o kolokyal, maliban kung ang paksa ng sulating pang-akademiko ay tungkol sa mga salitang impormal. 5
Yunit 1.1: Kahulugan at Katangian ng Akademikong Pagsulat Mga Halimbawa: a. Ang social media ay isa sa mga may pinakamalaking impluwensiya sa kabataan sa kasalukuyan. b. Ang K to 12 program ay naglalayong malinang sa bawat mag-aaral ng Senior High School ang kasanayan sa pananaliksik. c. Sa pananaliksik, ang unang kabanata nito ay binubuo ng kaligirang pangkasaysayan ng pag-aaral na binubuo ng sumusunod; panimula, paglalahad ng suliranin, saklaw at delimitasyon, kahalagahan ng pag-aaral, teoretikal na balangkas, konseptuwal na balangkas, at depinisyon ng mga terminolohiya. Pormal ang pagkakabuo ng mga pangungusap dahil pormal ang mga salitang ginamit. Tiyak din ang mensaheng nakapaloob, hindi naging maligoy o mabulaklak. Tama rin ang mga pagbabantas na ginamit sa ikatlong pangungusap, sapagkat ang tuldok kuwit ay ginagamit kung may isusunod na mga kaugnay na salita o konsepto. Ang kuwit ay ginagamit sa pag-iisa-isa ng magkakasunod na salita o ideya. Hindi rin makikitaan ng kolokyal at balbal na salita ang mga halimbawang pangungusap. Tandaan Ang pananaliksik ay isa sa mga uri ng sulating pang-akademiko, ito ay pormal at kailangan ng kritikal na pagbabasa at pagsusuri. Malinaw Ang organisadong pagtatahi ng mga ideya ay kailangang taglay ng sulating pang-akademiko, nang sa gayon ay maging malinaw ang nilalaman nito. Makatutulong sa pagiging malinaw ng nilalaman nito kung hindi magiging maligoy ang paraan ng paglalahad ng mga ideya. 6
Yunit 1.1: Kahulugan at Katangian ng Akademikong Pagsulat Mga Halimbawa: a. Maraming platform sa pagsulat ang ginagamit ng henerasyong Z sa kasalukuyan tulad ng mga social media na Facebook, Twitter, Instagram, E-mail, at mga blog. b. Malaki ang pagkakaiba ng K-12 na kurikulum sa dating Revised Education Curriculum ng DepEd, ang una ang sinasabing isang repormang pang-edukasyon na hinintay nang matagal na panahon. c. Nakatuon sa katotohanan ang akademikong pagsulat, samantalang bunga ng malikot na isipan ang malikhaing pagsulat. Malinaw at organisado ang pagkakabuo ng mga ideyang nakapaloob sa tatlong pangungusap. May isang paksa ang pangungusap at nagtataglay ng isang ideya. Naging malinaw rin ang pangungusap dahil sa simpleng salitang ginamit sa pangungusap na hindi nagpagulo sa mga mambabasa. Tiyak Mahalagang batid ng manunulat kung ano ang tunguhin ng kaniyang isinusulat. Ang tunguhin ang magbibigay ng katiyakan kung para saan ang isinusulat na sulating pang-akademiko. Mahalaga ang katangiang ito lalo na sa mga pananaliksik kung saan bumubuo ng mga tanong na nagsisilbing gabay sa tunguhin ng isinasagawang pag-aaral. Mga Halimbawa: a. Paano nakaaapekto sa pamumuhay ng tagahanga ang labis na pag-iidolo sa hinahangaang artista? b. Paano masosolusyunan ang labis na trapiko sa Metro Manila? c. Bakit padami nang padami ang mga isyu tungkol sa mental health? 7
Yunit 1.1: Kahulugan at Katangian ng Akademikong Pagsulat Ang pagkakabuo ng mga tanong ay may malinaw na tunguhin. Natitiyak kung ano ang sakop ng paksa kung kaya hindi maliligaw ang sinumang mambabasa upang sagutin ang mga naturang tanong. Paano makatitiyak ang mga mambabasa na tama ang nilalaman ng mga akademikong sulatin? May Paninindigan Mababakas ang kredebilidad ng manunulat sa kaniya mismong isinulat. Magagawang panindigan ng manunulat ang kaniyang mga isinulat kung sapat ang kaniyang impormasyon at datos na pinaninindigan sa paraang mahusay na pangangatwiran. Ang kailangan ay hitik sa katotohanan (facts) ang nilalaman ng sulatin. Kadalasan ang pagkakaroon ng mga parenthetical citations ay nakadaragdag ng kredibidad at paninindigan ng manunulat dahil ito ay may pinagbatayan at hindi lamang mula sa kaniyang sariling opinyon. Mga Halimbawa: a. Ayon kay Arrogante (2007), nakasalalay sa kritikal na pagbabasa ang pagbuo ng akademikong pagsulat. b. Malaki ang naitutulong ng pagsulat sa paghubog ng damdamin at isipan ng tao. (Royo, 2001) c. "Ang abstrak ay mula sa salitang Latin na abstractus, na nangangahulugang drawn away o extract from." Harper, 2016 Ang paggamit ng mga tuwirang sipi at paraphrasing mula sa mga dalubhasa at awtoridad ay isa sa mga paraan upang maipakita ang katotohanang taglay ng isang ideya. Dahil dito, masasalamin ang paninindigan ng manunulat dahil kayang panindigan ng mga naturang sipi at paraphrasing ang mga kaisipang isinama sa sulating pang-akademiko. 8
Yunit 1.1: Kahulugan at Katangian ng Akademikong Pagsulat May Pananagutan Kagaya ng nabanggit, mahalagang pahalagahan at kilalanin ang may-akda ng tekstong pinaghanguan o pinagbatayan ng isinusulat na sulating pang-akademiko upang maiwasan ang anumang isyung kaugnay ng plagiarism. Pananagutan ng manunulat na ipabatid sa mga mambabasa kung saan niya hinango at ibinatay ang kaniyang mga isinulat. Mga Halimbawa: a. Mula sa elektronikong babasahin: "Cognitive Elements of Reading." SEDL Reading Resources, 2009. Accessed from b. Mula sa aklat: Santiago, Alfonso at Norma G. Tiangco. Makabagong Balarilang Filipino. QC: Rex Bok store. 2003. c. Mula sa journal: Flores, Patrick D. " Ang Sining ng Sineng Flipino sa Kasaysayan" Daluyan. Tomo VII. Bilang 4. 1997. Tip Ang pagkilala sa mga manunulat ay maipakikita sa pamamagitan ng pagsulat ng parenthetical citations at sanggunian o bibliograpiya. Ang bagay na ito ay nakatutulong upang magkaroon ng magandang impresyon ang mga mambabasa na ang manunulat na nagsagawa ng sulating pang-akademiko ay humango sa iba't ibang sanggunian na mapanghahawakan. 9
Yunit 1.1: Kahulugan at Katangian ng Akademikong Pagsulat Tataglayin ng sulating pang-akademiko ang mga nabanggit na katangian kung ang mismong nagsusulat ay taglay ang pagiging organisado sa kaniyang ginagawa. Sakop ng pagiging organisado ng manunulat ang tandaan at ilapat ang lahat ng katangiang dapat taglayin ng mga naturang sulatin. Paano masasabi na ang isang mag-aaral na nagsusulat ng sulating akademiko ay may pananagutan sa kaniyang mambabasa? Palawakin Gawain 1 Sumipi ng isang abstrak ng tesis na may digri sa edukasyon mula sa isang kilalang pamantasan na ang mga digri ay sa larangan ng edukasyon. Basahin ito at suriin batay sa sumusunod: a. Wikang ginamit sa abstrak b. Layunin ng nilalaman ng pananaliksik c. Paraan o daloy ng paglalahad ng sulating akademiko d. Katangiang masasalamin sa abstrak batay sa kakanyahan ng sulating akademiko 10
Yunit 1.1: Kahulugan at Katangian ng Akademikong Pagsulat Gabay sa Pagsagot Pumili ng isang silid-aklatan na may digring pang-edukasyon, lokal man o state university. Mas mainam kung malapit lang sa paaralang pinapasukan. Maaring ipa-photocopy ang abstrak ng tesis (antas gradwado o hindi gradwado ay maaari). Kapag may kopya na ng abstrak, basahin at suriin ito batay sa ibinigay ng pagsasanay. Gawain 2 Bumuo ng isang pangkat na binubuo ng limang miyembro. Magsagawa ng isang bagyuhang utak upang makabuo ng isang makabuluhang konsepto tungkol sa akademikong pagsulat batay sa mga tinalakay. Ipaliwanag ang nabuong konsepto sa pamamagitan ng grapikong pantulong upang mas madaling maunawaan. Gumamit ng PowerPoint presentation o kaya ay cartolina, marker, at mga pangkulay para sa gawaing ito. 11
Yunit 1.1: Kahulugan at Katangian ng Akademikong Pagsulat Gabay sa Pagsagot Bumuo ng ilang pangkat ang klase at bawat pangkat ay magsagawa ng bagyuhang utak. Mula sa bagyuhang utak, alalahanin ang mga tinalakay sa klase tungkol sa sulating pang-akademiko upang makabuo ng makabuluhang konsepto tungkol sa akademikong pagsulat. Suriin A. Basahing mabuti ang mga tanong at sagutin sa malinaw na pagpapahayag. 1. Saan ginagamit ang akademikong sulatin? 2. Ano-ano ang katangian at kakanyahan ng sulating pang-akademiko? 12
Yunit 1.1: Kahulugan at Katangian ng Akademikong Pagsulat 3. Paano masasalamin sa isang sulating pang-akademiko ang pananagutan nito? Magbigay ng tiyak na halimbawa o sitwasyon. 4. Kailan masasabing isinasaalang-alang ng manunulat ang may-akda ng mga tekstong kaniyang pinaghanguan ng impormasyon? 5. Paano masasabing may paninindigan ang isang manunulat ng akademikong sulatin? 13
Yunit 1.1: Kahulugan at Katangian ng Akademikong Pagsulat B. Sagutin ang sumusunod, ipaliwanag sa sariling pangungusap. 1. Ang mga akademikong sulatin (mga isinulat) ba ay maaaring gamiting batayan upang kilalanin ang pagkatao ng sumulat? 2. Ang pagsulat ba ay maaaring puhunan ng pansariling pag-unlad? Paano? 3. Sa papaanong paraan makatutulong ang akademikong pagsusulat sa pang-araw-araw na pamumuhay? Ipaliwanag. 4. Ano ang naitutulong ng mga ganitong sulatin sa pagpapalawak ng komunikasyon? 14
Yunit 1.1: Kahulugan at Katangian ng Akademikong Pagsulat 5. Sa iyong palagay, bakit kailangan matutuhan ang pagsulat ng akademikong pagsulat? Palawakin ang sagot. Paglalahat Isang pangangailangang hubugin ang kasanayan sa pagsulat ng mga sulating pang-akademiko, sapagkat ito ay isa sa mga uri ng sulatin na pinakagamitin sa loob ng paaralan at hanggang sa mga industriya o kompanyang kabibilangan pagsapit ng panahon. Mahalagang maging maingat sa pagsulat ng mga sulating pang-akademiko dahil bawat anyo ng sulatin ay may kakanyahan at katangiang taglay na ikinaiba sa isa't isa. Importante ring maging handa ang sinumang susulat ng sulating pang-akademiko, lalo pa kung ang kaniyang isusulat ay isang pananaliksik, sapagkat ito ay nangangailangan ng ibayong paghahanda. Ang Pinagkunan ng Larawan Manunulat na kuha ni Content Fiesta na may pahintulot sa ilalim ng Creative Commons license sa pamamagitan ng Content Fiesta. 15
Yunit 1.1: Kahulugan at Katangian ng Akademikong Pagsulat Bibliograpiya Almario, Virgilio S. et, al. Introduksiyon sa Saliksik Maynila : Komisyon sa Wikang Filipino. 2016. Espiritu, Clemencia C. at Antonio G. Dacanay. Pananaliksik (Isang Primer) Pananaliksik para sa Baguhan. Quezon City : REx Bookstore. 1998. Library. "Academic Writing." Library. University of Leeds. Last modified June 30, 2017. Valdes. "What Is Academic Writing?" ThoughtCo. Last modified June 6, 2019. "Organizing Your Social Sciences Research Paper: Academic Writing Style." Research Guides. USC Libraries. Accessed November 28, 2019. 16